b'\n_START_ARTICLE_\nAndrej \xc4\x8cok\n_START_SECTION_\n\xc5\xbdivljenje in delo\n_START_PARAGRAPH_\nAndrej \xc4\x8cok se je rodil v znani zavedni slovenski dru\xc5\xbeini pri \xc2\xbb\xc5\xbdupanovih\xc2\xab\xc2\xa0v Lonjerju (ital. Longera) v predmestju Trsta. Ljudsko \xc5\xa1olo je obiskoval v rojstnem kraju, u\xc4\x8ditelji\xc5\xa1\xc4\x8de pa v Kopru (1903-1907). Po maturi je takoj nastopil u\xc4\x8diteljsko slu\xc5\xbebo na \xc5\xa1oli v Proseku; naslednje leto pa pri Sv. Ivanu v Trstu. V letih 1915\xe2\x88\x921918 je bil pri vojakih. Po italijanski zasedbi Primorske je ostal u\xc4\x8ditelj na dr\xc5\xbeavni \xc5\xa1oli, ko pa ga je italijanska oblast hotela premestiti na realko v Idrijo, mu je zasebna Cirilmetodova \xc5\xa1ola iz Trsta ponudila mesto ravnatelja; tu je ostal, dokler fa\xc5\xa1isti\xc4\x8dne oblasti v oktobru 1930 \xc5\xa1ole niso ukinile. _NEWLINE_\xc4\x8cok je kot priznan pedagog sodeloval pri U\xc4\x8diteljskem listu, ki je bil glasilo Zveze slovenskih u\xc4\x8diteljskih dru\xc5\xa1tev v Trstu (1920-1926). Zastopal je tr\xc5\xbea\xc5\xa1ke u\xc4\x8ditelje na raznih te\xc4\x8dajih in kongresih. Bil je predsednik Delavskega konsumnega dru\xc5\xa1tva pri Sv. Jakobu (predmestje Trsta), odbornik Narodnega gledali\xc5\xa1\xc4\x8da v Trstu in odbornik Tr\xc5\xbea\xc5\xa1ke hranilnice in posojilnice, lastnice hotela Balkan, kjer je bil osrednji sede\xc5\xbe najve\xc4\x8djih kulturnih in gospodarskih ustanov tr\xc5\xbea\xc5\xa1kih Slovencev in so ga fa\xc5\xa1isti 20. julija 1920 po\xc5\xbegali._NEWLINE_Leta 1938 je postal \xc4\x8dlan Narodnega sveta. Ob vstopu Italije v 2. svetovno vojno je oblast \xc4\x8coka 12. junija aretirala in poslala v konfinacijo v Grade\xc5\xbe. Dne 21. septembra 1941 je bil v Grade\xc5\xbeu ponovno aretiran in odpeljan v zapor Coronco v Trstu. Na drugem tr\xc5\xbea\xc5\xa1kem procesu (2. do 14. december 1941) je bil obsojen na 12 let je\xc4\x8de. \xc5\xbde bolnega so poslali v zapor S. Gimignano, kjer je \xc4\x8dez nekaj mesecev umrl. _NEWLINE_Po vojni so 1949 na Op\xc4\x8dinah ustanovili Prosvetno dru\xc5\xa1tvo Andrej \xc4\x8cok, ki se je 7. decembra 1967 zdru\xc5\xbeilo s Prosvetnim dru\xc5\xa1tvom Op\xc4\x8dine in z mladinskim kro\xc5\xbekom Op\xc4\x8dine v novo prosvetno dru\xc5\xa1tvo Tabor.'